Staraja Rusas iela

Staraja Rusas iela ir vietējas nozīmes iela Rīgā, Kurzemes rajona Āgenskalna apkaimes Klīversalas daļā. Tā sākas strupceļā blakus ēkai Staraja Rusas ielā 5 (pa gājēju ceļu starp iepriekšminēto un ēku Kuģu ielā 22 ir iespējams nokļūt Kuģu ielā), virzās ziemeļrietumu virzienā, beidzas krustojumā ar Trijādības ielu iepretim Latvijas Jūras administrācijas galvenajai ēkai. Kopējais ielas garums — 301 metrs, visā garumā klāta ar asfalta segumu. Autotransporta satiksmei atvēlētas divas braukšanas joslas, pa vienai katrā virzienā. Pasta indekss ielas adresēm piešķirts LV—1048.

Vēsture 
Staraja Rusas iela Rīgas pilsētas ielu sarakstos pirmoreiz atrodama 1860. gadā ar nosaukumu 2. Spīķera iela. Tuvāko gadu laikā nosaukums ticis mainīts — tā 1867. gada pilsētas kartē ielai lasāms Trinititātes / Trīsvienības ielas vārds. Pirmās brīvvalsts laikā, 1923. gadā, tikusi pārsaukta par Trijādības ielu. Padomju laikā 1950. gadā ielu, visticamāk par godu 201. latviešu strēlnieku divīzijas smagajām cīņām Otrā pasaules kara laikā pie Staraja Rusas, pārdēvēja par Staraja Rusas ielu. Tā ir vienīgā iela Klīversalā, kura joprojām saglabājusi Latvijas PSR periodā piešķirto ielas nosaukumu.

 medijos parādījās informācija, ka Rīgas domes koalīcijā ietilpstošās partijas Jaunā Vienotība deputāti ir aicinājuši pārdēvēt Staraja Rusas ielu par Valentīnas Lasmanes ielu, tādējādi godinot Triju zvaigžņu ordeņa virsnieces, literatūrzinātnieces, padomju pretošanās kustības dalībnieces Valentīnas Lasmanes piemiņu.

Ielas raksturojums 
Staraja Rusas iela sākas strupceļā iepretīm ēkai pēc adreses Kuģu iela 22 (teorētiski ar automašīnu ir iespējams turpināt kustību pa piebraucamo ceļu gar iepriekšminēto namu, taču to aizliedz uzstādītās ceļa zīmes), no vienas puses pamesta mazstāvu ēka Staraja Rusas ielā 4 (priekšā zaļā zona), no otras puses padomju laikā celta dzīvojamā ēka Staraja Rusas ielā 5. Pa gājēju ceļu, kas izveidots starp Kuģu ielu 22 un Staraja Rusas ielu 5, iespējams nokļūt Kuģu ielā. Visā garumā iet taisni, ziemeļrietumu virzienā.

Ielas sākums vairāk atgādina tipveida daudzdzīvokļu dzīvojamo namu pagalmu, tam raksturīgas padomju laikā un mūsdienās būvētas daudzstāvu dzīvojamās ēkas. Pāra numuru pusē izvietotas bezmaksas autostāvvietas, tāpat vietām attiecīgajā ielas pusē uz brauktuves izveidotas "kabatiņas" papildu autostāvvietām un gājēju ietve minētajos posmos ļoti šaura. Starp šobrīd vēl neapbūvētu teritoriju un pirmskara laikā celto daudzstāvu dzīvojamo namu Staraja Rusas ielā 18, iepretīm padomju laika ēkai pēc adreses Staraja Rusas iela 7, atrodas neregulējams krustojums ar Klīveru ielu. Turpmākā ielas daļa galvenokārt sastāv no pirmskara laikā un mūsdienās celtiem daudzstāvu dzīvojamiem namiem. Arī šajā ielas posmā pāra numuru pusē ierīkotas bezmaksas autostāvvietas, saskaņā ar uzstādītajām ceļa zīmēm gar ēku Staraja Rusas ielā 18 automašīnas jānovieto uz ietves.

Staraja Rusas iela beidzas neregulējamā krustojumā ar Trijādības ielu iepretim Latvijas Jūras administrācijas galvenajai biroju ēkai (adrese: Trijādības iela 5), aiz kura seko nosacīts ielas turpinājums līdz Latvijas Jūras administrācijas autostāvvietām, dzīvojamai ēkai Trijādības ielā 7 un šobrīd pamestajai Klīversalas ziemeļu daļai, agrākajai Rīgas eksperimentālās kuģu mehāniskās rūpnīcas teritorijai.

Ielu savienojumi 
Staraja Rusas iela ir savienota ar šādām ielām:
 gājēju ceļš starp ēkām Kuģu ielā 22 un Staraja Rusas ielā 5 uz Kuģu ielu
 Klīveru iela (neregulējams T veida krustojums)
 Trijādības iela (neregulējams T veida krustojums)

Skatīt arī 
 Rīga
 Kurzemes rajons
 Āgenskalns
 Klīversala

Atsauces

Ārējās saites 
 Staraja Rusas iela Google Street View attēlos, Google Maps

Ielas Āgenskalnā